[pic] | IL-KUMMISSJONI TAL-KOMUNITAJIET EWROPEJ | Brussell, 24.3.2009 KUMM(2009) 138 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL Dwar il-funzjonament tar-Regolament tal-Kummissjoni (KE) Nru 358/2003 dwar l-applikazzjoni tal-Artikolu 81(3) tat-Trattat għal ċerti kategoriji ta’ ftehim, deċiżjonijiet u prattiċi miftiehma fis-settur tal-assigurazzjoni {SEG(2009) 364} 1. L-INTRODUZZJONI U L-ISFOND TAR-REVIŻJONI 1. Ir-Regolament tal-Kummissjoni (KE) 358/2003[1], ir-Regolament għall-Eżenzjoni ta' Kategorija tal-Assigurazzjoni (il-BER) japplika l-Artikolu 81(3) tat-Trattat tal-KE (it-Trattat)[2] għal ċerti kategoriji ta’ ftehim, deċiżjonijiet u prattiċi miftiehma fis-settur tal-assigurazzjoni. Il-Kummissjoni Ewropea (il-Kummissjoni), mhux iktar tard minn sitt snin wara d-dħul fis-seħħ[3] tal-BER hija mitluba tippreżenta dan ir-Rapport lill-Parlament Ewropew u lill-Kunsill dwar il-funzjonament tal-BER[4]. 2. Il-BER jiskadi fil-31 ta’ Marzu 2010. Matul l-2008 l-Kummissjoni rrevediet il-funzjonament tal-BER matul is-sitt snin preċedenti fuq bażi ta’ Dokument ta’ Konsultazzjoni kif ukoll fuq bażi ta’ kwestjonarji mmirati li ntbagħtu lill ċerti partijiet kkonċernati[5]. Din ir-reviżjoni (ir-Reviżjoni) saret f’kooperazzjoni man-Netwerk Ewropew għall-Kompetizzjoni (ECN). osservazzjonijietL-osservazzjonijiet tar-Reviżjoni u l-proposti tal-Kummissjoni għall-emendi tal-BER huma ppreżentati f’dan ir-Rapport. Mehmuż miegħu hemm Dokument ta’ Ħidma tal-Kummissjoni iktar twil u iktar dettaljat u ż-żewġ dokumenti huma ppubblikati fuq il-websajt tad-DĠ Kompetizzjoni. 3. Ta’ min jinnota li r-Rapport jillimita ruħu għal preżentazzjoni tal-opinjonijiet preliminari tal-Kummissjoni dwar il-funzjonament tar-Regolament (KE) 358/2003 u ma jippreġudika bl-ebda mod deċiżjoni finali dwar ir-riżultat tar-Reviżjoni. Ir-Rapport huwa wieħed mill-passi fi proċess ta’ konsultazzjoni komprensiva li għalih il-partijiet ikkonċernati kollha ġew mistiedna jagħtu l-kontribut tagħhom. 4. Mill-1 ta’ Mejju 2004, is-settur tat-trasport tal-ajru kien suġġett għad-dispożizzjonijiet applikabbli b’mod ġenerali tar-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat. Ir-Regolament 1/2003 jistipula li ftehimiet[6] li jissodisfaw il-kundizzjonijiet tal-Artikolu 81(3) mhumiex ipprojbiti, u m’hija meħtieġa l-ebda deċiżjoni minn qabel għal dan il-għan. Issa l-impriżi u l-assoċjazzjonijiet għandhom jevalwaw huma stess jekk il-ftehimiet tagħhom humiex kompatibbli mal-Artikolu 81. Bħalissa huma ftit dawk is-setturi li jibbenefikaw minn BER speċifiku għas-settur u kien hemm setturi oħra (bħat-trasport marittimu u tal-ajru) li għalihom il-BER relevanti ma kienx imġedded. 2. OSSERVAZZJONIJIET EWLENIN TAR-REVIŻJONI U L-ANALIŻI 5. L-analiżi tal-Kummissjoni dwar jekk il-BER għandux jiġi mġedded tindirizza tliet kwistjonijiet ewlenin fir-rigward ta’ kull wieħed mill-erba' kategoriji ta’ ftehim eżentati mill-BER jiġifieri: (a) jekk ir-riskji tan-negozju jew kwistjonijiet oħra fis-settur tal-assigurazzjoni jagħmlux dan “speċjali” u differenti minn setturi oħra b’tali mod li dan iwassal għal ħtieġa msaħħa għall-kooperazzjoni fost l-assiguraturi; (b) jekk dan ikun il-każ, jekk din il-ħtieġa msaħħa għall-kooperazzjoni teħtieġx strument legali bħall-BER biex tipproteġiha jew tiffaċilitaha; kif ukoll (c) jekk ikun il-każ, liema hu l-istrument legali l-iktar adattat (jiġifieri jekk huwiex il-BER attwali jew tiġdid parzjali, tiġdid emendat, jew gwida jkunux iktar adattati). 2.1 Kalkoli Konġunti, Tabelli u Studji 6. Suġġett għal ċerti kundizzjonijiet, il-BER (Artikolu 1(a)) jeżenta ftehimiet li huma relatati mat-twaqqif konġunt u d-distribuzzjoni ta’ (i) kalkoli tal-ispiża medja ta’ kopertura ta’ riskju speċifiku fl-imgħoddi u (ii) kalkoli f’rabta mal-assigurazzjoni li jinvolvu element ta’ kapitalizzazzjoni, tabelli ta’ mortalità, u tabelli li juru l-frekwenza ta’ mard, inċidenti u invalidità (Tabelli). Il-BER (Artikolu 1(b)) jeżenta wkoll (suġġett għal ċerti kundizzjonijeit) it-twettiq konġunt ta’ studji dwar l-impatt probabbli ta’ ċirkostanzi ġenerali esterni għall-impriżi interessati, kemm fuq il-frekwenza jew skala ta’ pretensjonijiet futuri għal riskju jew kategorija ta' riskji speċifikati jew fuq il-profitabilità ta' tipi differenti ta' investiment u d-distribuzzjoni tar-riżultati ta’ dawn l-istudji. 7. L-ispejjeż ta’ prodotti tal-assigurazzjoni mhumiex magħrufin meta jiġi miftiehem il-prezz u jiġi kopert ir-riskju. Il-kalkolu tar-riskju hija kwistjoni ewlenija fl-ipprezzar tal-prodotti kollha tal-assigurazzjoni li jidher fattur li jagħmel differenza minn setturi oħra inkluż is-settur bankarju. Dan ifisser li l-aċċess għad-dejta statistika tal-imgħoddi hija kruċjali għall-ipprezzar tar-riskji b’mod tekniku. Għalhekk, fuq il-bażi tal-evidenza ppreżentata lill-Kummissjoni, jidher li l-kooperazzjoni f'dan il-qasam hija kemm speċifika għall-industrija tal-assigurazzjoni kif ukoll neċessarja sabiex isir l-ipprezzar tar-riskji. 8. Ftehim li jżid in-numru ta’ assiguraturi potenzjalment kapaċi li jkopru riskju partikolari ġeneralment iżidu l-aċċess għas-suq u l-kompetizzjoni. Il-fatt li l-assiguraturi jistgħu jidħlu f’kooperazzjoni dwar il-kalkolu tal-kopertura tar-riskju jista’ jippermetti d-dħul fis-suq ta’ intrapriżi ta’ daqs żgħir u medju. Il-maġġoranza l-kbira ta’ dawk li wieġbu ġibdu l-attenzjoni għall-ħtieġa tal-industrija li tikkoopera dwar din il-kwistjoni u għamlu konnessjoni mal-eżistenza tal-BER. 9. Bosta assiguraturi, kif ukoll uħud mill-awtoritajiet superviżorji u federazzjoni tal-ġestjoni tar-riskju argumentaw li mingħajr il-BER, l-assiguraturi ma jkunux jistgħu jikkooperaw dwar kalkoli konġunti, tabelli u studji u ma jkunux jistgħu jaqsmu r-riżultati tal-kooperazzjoni ma' assiguraturi iżgħar jew barranin. Fil-fatt, xi assiguraturi kbar (li, skont l-assoċjazzjonijiet ta' assigurazzjoni, ikunu jistgħu jiġbru flimkien l-informazzjoni relevanti waħedhom jew bl-involviment ta' forsi wieħed jew tnejn assiguraturi kbar oħra) jistgħu ma jkollhom l-ebda inċentiv biex jagħmlu dan. Il-BER jirrikjedi li meta kumpaniji ta' assigurazzjoni jidħlu f'dan it-tip ta' kooperazzjoni, għandhom jagħtu aċċess għall-informazzjoni li jkunu ġabru, fuq bażi mingħajr diskriminazzjoni, lil kumpaniji oħra tal-assigurazzjoni. Kien argumentat li jekk il-BER ma jerġax jiġi mġedded, l-assiguraturi jkunu jistgħu jikkooperaw biex jipprevjenu l-aċċess minn pereżempju, kumpaniji ta' assigurazzjoni iżgħar jew barranin, għall-informazzjoni miġbura sabiex jillimitaw is-suq. Dan ikun ta’ żvantaġġ għall-assiguraturi iżgħar/barranin li jiġu mfixkla jew skoraġġiti milli jidħlu fis-suq. Numru ta’ dawk li wieġbu matul ir-Reviżjoni, b’mod partikolari impriżi tal-assigurazzjoni żgħar u ta’ daqs medju, qalu li ma setgħux jidħlu fis-suq mingħajr l-użu ta’ qsim ta’ dejta faċilitata permezz ta’ din l-eżenzjoni. Jidher ukoll li iktar ma jkun ġdid is-suq, iktar huwa importanti li jkun hemm aċċess għal tali dejta sabiex dawk li jidħlu ġodda jkunu jistgħu jingħataw għajnuna biex evalwaw ir-riskju b’mod preċiż. 10. Uħud minn dawk li wieġbu indikaw li jeżistu alternativi għal din il-kooperazzjoni orizzontali: b’mod partikolari, jekk l-assiguraturi jżidu l-istaff għar-riċerka u l-iżvilupp biex janalizzaw is-suq jew jekk il-gvernijiet/ entitajiet pubbliċi jiġbru u jippubblikaw id-dejta. Madankollu l-evidenza tindika li l-ewwel għażla hija probabbilment mod mhux daqstant effiċjenti biex jinkiseb dan l-għan u t-tieni tiddependi fuq l-awtoritajiet pubbliċi li għalihom din tista' ma tkunx ta' prijorità. 11. Għalhekk il-Kummissjoni tqis li hemm raġunijiet validi għall-protezzjoni u l-iffaċilitar tal-kooperazzjoni f’dan il-qasam u li l-BER attwali jidher li qed jagħmel dan b’mod effettiv. B'żieda ma' dan jidher li, f'dan l-istadju, ir-riskju (għalkemm jista' jkun baxx) li din it-tip ta' kooperazzjoni kompetittiva tista' tonqos għandu jiġi evitat. Il-Kummissjoni għadha ma ddeċidietx jekk hijiex se temenda l-istruttura jew l-abbozz tal-eżenzjoni attwali u jekk jiġi konkluż li t-tiġdid huwa meħtieġ, għandhux ikun total jew parzjali. Dan kollu se jiddependi fuq il-kontribut addizzjonali li tista’ tirċievi u fuq analiżi dettaljata u speċifika tad-dejta u l-informazzjoni kollha disponibbli. 2.2 Kundizzjonijiet Standard ta’ Polza 12. Il-BER jeżenta (suġġett għal ċerti kundizzjonijiet), it-twaqqif konġunt u d-distribuzzjoni ta’ kundizzjonijiet standard ta’ polza li ma jorbtux legalment (SPC) għal assigurazzjoni diretta; u mudelli li ma jorbtux fuq profitti. 13. Matul ir-Reviżjoni, bosta assiguraturi u assoċjazzjonijiet ta' assigurazzjoni argumentaw li l-kooperazzjoni sabiex jiġu stabbiliti l-Kundizzjonijiet Standard ta’ Polza tiżgura li l-ispejjeż li jitħallsu mill-assiguraturi u konsegwentement il-primjums li jkollhom iħallsu l-konsumaturi jibqgħu baxxi. Huma argumentaw li mingħajr il-BER, ikun hemm żieda fl-ispejjeż tal-assiguraturi li jirriżultaw mill-isforz addizzjonali meħtieġ biex jiġu miftiehma l-kliem għall-poloz partikolarment minħabba n-nuqqas ta' punt ta' tluq miftiehem. 14. Il-Kummissjoni taqbel li f’bosta każijiet il-Kundizzjonijiet Standard ta’ Polza jistgħu jwasslu għal effetti pożittivi għall-kompetizzjoni u l-konsumaturi. Madankollu l-kwistjoni għal din ir-Reviżjoni hija primarjament jekk din il-kategorija ta’ ftehimiet hijiex speċifika għas-settur tal-assigurazzjoni. Ir-risposta għal din id-domanda tidher li hi li ftehimiet teknikament jew legalment kumplessi f’ambjenti legali li jinbidlu malajr huma komuni f’bosta setturi. Il-Kundizzjonijiet Standard ta' Polza jintużaw fi wħud minn dawn is-setturi mingħajr il-kopertura tal-BER. Pereżempju fis-settur bankarju li lilu s-Servizzi tal-Kummissjoni bagħtu kwestjonarji, il-Kundizzjonijiet Standard ta' Polza jiġu miftiehma bejn il-banek f'għadd ta' Stati Membri, għal servizzi bħat-trasferiment tal-flus, il-ħruġ ta' kards, l-użu tal-ATMs, it-termini tal-kontijiet, il-ftehimiet ta' kreditu u l-pagamenti. Barra minn hekk kien argumentat minn rappreżentanti tas-settur bankarju li qafas leġiżlattiv (bħal BER) mhuwiex meħtieġ sabiex jiġu stabbiliti kundizzjonijiet ta’ polza u li n-nuqqas ta’ tali qafas ma kkawżax diffikultajiet tanġibbli għall-banek. 15. Uħud minn dawk li wieġbu argumentaw matul ir-Reviżjoni tal-Kummissjoni li l-inċertezza legali li tirriżulta minn nuqqas ta' tiġdid twassal għal inqas kooperazzjoni minħabba l-biza' li din tista' tkun ikkontestata mill-Kummissjoni jew mill-NCAs. Jekk ma jkunx hemm tiġdid ikun hemm evalwazzjoni individwali li tieħu ħafna ħin u tiswa l-flus speċjalment għall-assiguraturi iżgħar li jgħaddu l-ispejjeż tagħhom lid-detenturi tal-poloz. Madankollu, anke taħt is-sistema attwali, għandha ssir evalwazzjoni legali dettaljata tal-konformità tal-Kundizzjonijiet Standard ta’ Polza mal-BER. Barra minn hekk, uħud mir-regolamenti nazzjonali stabbilixxew dawn il-kundizzjonijiet standard ta’ polza, li wassal għal ħtieġa mnaqqsa għall-kooperazzjoni. B’żieda ma’ dan, hemm każijiet fejn ir-regolatur nazzjonali (eżempju l-FSA fir-Renju Unit) li eżieġa li l-parteċipanti fis-suq jiksbu ċertezza fil-kuntratti u għamilha ċara li jekk is-suq ma jirnexxilux jiżviluppa waħdu, huwa jintervjeni b’regoli ġodda. Bosta assoċjazzjonijiet nazzjonali dan l-aħħar kienu qed jieħdu l-inizjattiva dwar il-Kundizzjonijiet Standard ta’ Polza, li jagħti iktar appoġġ għall-opinjoni li huwa improbabbli li l-Kundizzjonijiet Standard ta’ Polza ma jkomplux jiġu miftiehma fin-nuqqas ta’ BER u b’mod partikolari minħabba l-opinjoni tal-Kummissjoni li f’bosta każijiet il-Kundizzjonijiet Standard ta’ Polza ma jiksrux l-Artikolu 81(1) jew ma jiksrux il-konformità mal-kriterji ta’ eżenzjoni tal-Artikolu 81(3). 16. Bħala konklużjoni, il-kooperazzjoni dwar il-Kundizzjonijiet Standard ta’ Polza ma tidhirx speċifika għas-settur tal-assigurazzjoni u bħala tali ma teħtieġx neċessarjament BER speċifiku għas-settur. Lanqas ma jidher li hemm riskju sinifikanti ta’ inqas jew nuqqas ta’ kooperazzjoni dwar il-Kundizzjonijiet Standard ta’ Polza fil-każ li ma jsirx tiġdid tal-BER. Madankollu, jekk ma jsirx tiġdid, tista’ tiġi kkunsidrata iktar gwida mill-Kummissjoni. 2.3 Kopertura komuni ta’ ċerti tipi ta’ riskji (pools) 17. Il-BER jeżenta[7] t-twaqqif u t-tħaddim ta’ pools ta’ ko(ri)assigurazzjoni għall-kopertura komuni ta’ riskji ġodda[8] kif ukoll pools ta’ ko(ri)assigurazzjoni li jkopru riskji li mhumiex ġodda, suġġett għal ċerti kundizzjonijiet. Il-BER huwa bbażat fuq il-premessa li dan it-tip ta’ pools jistgħu jinvolvu restrizzjonijiet ta’ kompetizzjoni u li għalhekk huwa xieraq li jiġu stabbiliti ċ-ċirkostanzi (livelli ta’ ishma fis-suq[9] u kundizzjonijiet oħra[10]) li taħthom dan it-tip ta’ gruppi jistgħu jibbenefikaw mill-eżenzjoni taħt l-Artikolu 81(3). 18. Il-Kummissjoni taqbel ma' dawk li wieġbu għall-Konsultazzjoni li l-qsim ta' riskju għal ċerti tipi ta' riskji (bħal nukleari, terroriżmu u ambjentali), li għalihom kumpaniji ta’ assiguraturi individwali joqogħdu lura jew ma jistgħux jassiguraw ir-riskju kollu waħedhom, huwa importanti ħafna sabiex jiġi żgurat li dawn it-tipi kollha ta' riskji jistgħu jiġu koperti. Dan ifisser li s-settur tal-assigurazzjoni huwa differenti minn setturi oħra u joħloq ħtieġa għal kooperazzjoni msaħħa. Fir-rigward ta’ jekk hemx ħtieġa għal strument legali speċifiku bħall-BER biex ikopri din il-forma ta’ kooperazzjoni, il-Kummissjoni kkonkludiet dan li ġej bħala riżultat tar-Reviżjoni: 19. L-ewwel nett, il-ħtieġa għall-konsistenza tirriżulta fir-rigward tal-kalkolu tal-ishma fis-suq, li attwalment qed isir billi jiġu kkunsidrati l-prodotti tal-assigurazzjoni sottoskritti fi ħdan il-pool mill-impriżi li jipparteċipaw jew f’isimhom. Dan ifisser li l-fatturat miksub mill-kumpaniji li jipparteċipaw barra l-pool ta’ ko(ri)assigurazzjoni fis-suq relevanti m’għandhomx jiġu meqjusa, li mhuwiex skont ir-regoli tal-kompetizzjoni oħra ġenerali u speċifiċi għas-settur dwar l-evalwazzjoni tal-kooperazzjoni orizzontali. L-applikazzjoni ta’ regoli differenti fuq il-kalkolu tal-ishma tas-suq fis-settur tal-assigurazzjoni għal dawk applikati f’setturi oħra jirriżulta fi trattament preferenzjali tas-settur tal-assigurazzjoni. F’dan l-istadju, jidher li m’hemm l-ebda raġunijiet biex jinżamm dan it-tip ta’ trattament preferenzjali fir-rigward ta’ setturi oħra. Dan jiġi kkunsidrat kieku din l-eżenzjoni tiġġedded. 20. It-tieni, bosta pools ta’ ko(ri)assigurazzjoni li attwalment qed joperaw fis-suq mhumiex fil-fatt koperti mill-BER, għal għadd ta' raġunijiet, u għalhekk it-tiġdid jew in-nuqqas ta' tiġdid tal-BER m'għandux jaffettwa l-evalwazzjoni legali tagħhom. Fil-fatt, ċerti pools ma jeħtiġux BER biex jipprovdu eżenzjoni minħabba li ma jagħtux lok għal restrizzjoni tal-kompetizzjoni fil-prinċipju. Il-pools jistgħu jiġu kkunsidrati bħala mhux antikompetittivi, irrispettivament minn kemm ikun għoli s-sehem tagħhom fis-suq, sakemm il-pooling huwa meħtieġ biex il-membri tagħhom ikunu jistgħu jipprovdu tip tal-assigurazzjoni li ma tistax tiġi pprovduta minn kumpanija tal-assigurazzjoni waħedha. Ir-risposti matul ir-Reviżjoni wrew li ħafna pools ma jikkunsidrawx din il-possibbiltà fl-analiżi legali tagħhom u b'mod żbaljat jargumentaw li jeħtieġu l-BER għal raġunijiet ta’ ċertezza legali, meta fil-fatt, x’aktarx ma jaqgħux fl-ambitu tiegħu. Pools oħra, li jistgħu jiġu sostitwiti minn żewġ entitajiet jew aktar tal-assigurazzjoni u li jistgħu jagħtu lok għal restrizzjonijiet tal-kompetizzjoni, ukoll jistgħu ma jaqgħux fl-ambitu tal-BER, iżda għal raġunijiet diversi: huma jaqbżu l-limiti tal-ishma tas-suq tal-BER u/jew ma jikkonformawx mal-kundizzjonijiet kollha stipulati fl-Artikolu 8 tal-BER. Madankollu, xi uħud mill-pools li mhumiex konformi mal-limiti tal-ishma tas-suq u kundizzjonijiet oħra tal-BER jistgħu jiġu affettwati min-nuqqas ta' tiġdid tiegħu. 21. It-tielet, bosta assiguraturi jużaw l-eżenzjoni tal-pool b’mod inkorrett bħala eżenzjoni “totali”, mingħajr ma jwettqu evalwazzjoni legali bir-reqqa ta’ konformità tal-pool mal-BER. Pereżempju, huwa meħtieġ li jiġi definit fid-dettal il-prodott relevanti u s-suq ġeografiku, minħabba li d-definizzjoni tas-suq hija prerekwiżit sabiex tiġi evalwata l-konformità mal-limiti tal-ishma fis-suq[11]. Ir-risposti li waslu fil-proċess ta' konsultazzjoni jindikaw grad għoli ta' inċertezza dwar id-definizzjoni tas-swieq relevanti tagħhom. Għalkemm bosta minn dawk li wieġbu enfasizzaw li l-BER għandu jiċċara l-idea ta’ “suq relevanti”, la l-BER u lanqas strument legali ieħor ma jista’ jiddefinixxi s-suq relevanti, li hija kwistjoni li għandha tiġi evalwata individwalment mill-pools. L-Avviż tal-Kummissjoni dwar id-definizzjoni tas-suq relevanti[12], flimkien mad-deċiżjonijiet relevanti tal-Kummissjoni u ittri ta' appoġġ fis-settur tal-assigurazzjoni, jistgħu jintużaw bħala gwida sabiex il-pools jiddeterminaw is-suq relevanti li fih joperaw. 22. Għalhekk, il-Kummissjoni tqis li l-pools huma speċifiċi għas-settur tal-assigurazzjoni u b’żieda ma’ dan, jidher li hemm xi riskju ta’ nonkooperazzjoni f’dan il-qasam kieku l-BER ma jiġġeddidx. Għalkemm ir-riskju ta’ nonkooperazzjoni jista’ ma jkunx sinifikanti, il-Kummissjoni tqis li jista’ jkun xieraq li tinżamm eżenzjoni taħt il-BER għall-pools. Madankollu, jekk il-Kummissjoni ġġedded din l-eżenzjoni, il-kapitolu dwar il-pools ikollu jiġi abbozzat mill-ġdid sabiex tiġi żgurata konsistenza ma’ leġiżlazzjoni ġenerali u speċifika għas-settur u tikkunsidra kummenti li waslu matul ir-Reviżjoni. B’żieda ma’ dan, permezz ta’ Komunikazzjoni, il-Kummissjoni għandha tenfasizza l-ħtieġa għal evalwazzjoni legali individwali propja, fuq bażi ta' każ b’każ. 2.4 Dispożitivi ta’ Sigurtà 23. Il-BER ikopri (i) speċifikazzjonijiet tekniċi, regoli jew kodiċi ta’ prattika li jirrigwardaw id-dispożitivi ta’ sigurtà u proċeduri għall-evalwazzjoni u l-approvazzjoni tal-konformità tagħhom ma’ dawn l-istandards; kif ukoll (ii) speċifikazzjonijiet tekniċi, regoli jew kodiċi ta’ prattika għall-installazzjoni u l-manutenzjoni ta’ dispożitivi tas-sigurtà u proċeduri għall-evalwazzjoni u l-approvazzjoni għall-konformità tal-impriżi li jinstallaw jew jieħdu ħsieb il-manutenzjoni ta’ dispożitivi ta’ sigurtà b’dawn l-istandards. Dawn il-ftehimiet huma koperti mill-BER sakemm ma jkun hemm l-ebda armonizzazzjoni fil-livell tal-UE u sakemm jissodisfaw il-kundizzjonijiet l-oħra stipulati fl-Artikolu 9 tal-BER. 24. Kif ġie argumentat ukoll minn dawk li wieġbu għar-Reviżjoni, il-Kummissjoni tikkunsidra li hemm interessi reċiproċi fis-settur tal-assigurazzjoni fir-rigward tal-kooperazzjoni dwar id-dispożitivi ta' sigurtà minħabba li l-assiguraturi attivament jipprovaw isibu mezzi kif jgħinu lill-klijenti biex inaqqsu l-espożizzjoni tagħhom għar-riskju kopert. Madankollu, ftehimiet dwar speċifikazzjonijiet tekniċi għal dispożitivi ta’ sigurtà u l-istallazzjoni tagħhom jaqgħu taħt il-qasam ġenerali tal-istabbiliment tal-istandard, li m'huwiex uniku għas-settur tal-assigurazzjoni. Għalhekk, il-Kummissjoni għandha dubji dwar jekk il-BER huwiex meħtieġ sabiex jiffaċilita din il-kooperazzjoni. 25. L-ewwelnett, il-Kummissjoni kkunsidrat il-possibbiltà li l-produtturi tad-dispożitivi ta’ sigurtà u l-kumpaniji li jipprovdu l-istallazzjoni u s-servizzi ta’ manutenzjoni mhumiex konformi mal-ispeċifikazzjonijiet tekniċi u evalwazzjonijiet ta’ konformità ġeneralment stabbiliti mill-assiguraturi u li huma għalhekk esklużi mis-suq minħabba li l-konsumaturi ma jistgħux jiksbu assigurazzjoni għal dan it-tip ta’ prodotti. Xi wħud mir-risposti kkonfermaw dan it-tħassib, li diġà kien identifikat fl-Istħarriġ tas-Settur fl-Assigurazzjoni tan-Negozju. Il-konsumaturi għandhom jikkwalifikaw biex jiġu aċċettati mill-assigurazzjoni billi jagħtu provi li użaw dispożitivi ta’ sigurtà approvati sabiex jiksbu livell aċċettabbli ta’ prevenzjoni, kif stabbilit mill-assoċjazzjonijiet tal-assigurazzjoni. Id-diffikultajiet jinqalgħu meta l-klijenti jixtiequ jbiddlu l-fornituri ta' dispożitivi ta’ sigurtà li ma jkunux konformi mal-istandards. Jidher ukoll li l-BER iħeġġeġ l-adozzjoni de facto ta’ standards tal-industrija infra-Ewropea, li jistgħu jkunu ta’ ostaklu għall-moviment ħieles tal-oġġetti u s-servizzi. Fil-parti l-kbira tal-Istati Membri huma biss l-istallazzjoni u s-servizzi minn fornituri reġjonali jew nazzjonali “approvati”, li jużaw dispożitivi “approvati” li huma aċċettati mill-kumpaniji tal-assigurazzjoni ġeneralment organizzati fi ħdan l-assoċjazzjonijiet nazzjonali tagħhom. B’żieda ma’ dan, l-ispejjeż għolja ta’ testjar multiplu u ċertifikazzjoni multipla huma ostaklu sinifikanti għall-marketing ta’ prodotti ġodda u innovattivi fis-suq tal-UE. 26. Għalhekk ir-regoli tat-Trattat dwar il-moviment ħieles tal-oġġetti mhumiex applikabbli għall-impriżi privati u l-assoċjazzjonijiet tagħhom, ftehimiet li għandhom bħala għan jew effett il-qsim f’setturi tas-suq komuni fuq il-fruntieri nazzjonali li f’xi istanzi ta’ każistika stabbilita ġew meqjusa antikompetittivi u fi ksur tal-Artikolu 81(1). Barra minn hekk, id-dispożizzjonijiet tal-Artikolu 39 (il-moviment ħieles tal-ħaddiema), 43 (il-libertà ta’ stabbiliment) u 49 (il-libertà li jiġu pprovduti s-servizzi) tat-Trattat tal-KE jorbtu mhux biss l-Istati Membri iżda wkoll il-korpi privati[13]. L-abolizzjoni, bl-istess mod bħal bejn l-Istati Membri, ta' ostakoli għall-moviment ħieles tal-persuni tiġi kompromessa jekk l-abolizzjoni tal-ostakli Statali jistgħu jiġu newtraliżżati permezz ta’ ostakli maħluqa minn assoċjazzjonijiet jew organizzazzjonijiet mhux iggvernati mil-liġi pubblika[14]. 27. It-tieni, l-ambitu li jifdal għal ftehimiet possibbli taħt il-BER huwa mnaqqas b’mod sostanzjali jew eliminat minħabba li l-armonizzazzjoni tal-UE issa hija mifruxa u qed tiżdied. Pereżempju, madwar 90 standard armonizzat tal-UE (jew speċifikazzjonijiet tekniċi) li jirrigwardaw id-detezzjoni tan-nar u s-sistemi ta’ allarm tan-nar kif ukoll sistemi stabbiliti ta’ kumbattiment tan-nar diġà ġew ippubblikati fil-Ġurnal Uffiċjali tal-UE u mill-inqas madwar 30 standard armonizzat tal-UE qegħdin jiġu żviluppati bħalissa għal kategoriji ta’ prodotti għall-kostruzzjoni. 28. It-tielet, il-Kummissjoni dejjem qalet li l-proċess ta' stabbiliment tal-istandards għandu jkun miftuħ għall-parteċipanti kollha interessati tal-industrija u r-riżultati jkunu disponibbli fuq termini ġusti, raġonevoli u mhux diskriminatorji[15]. Ir-Reviżjoni wriet li hemm bosta każijiet fejn l-assiguraturi ma jinvolvux il-produtturi u l-fornituri ta’ servizzi kkonċernati meta jkunu qed jiġu miftiehma jew riveduti standards. Dan in-nuqqas ta’ trasparenza x’aktarx hija marbuta mill-qrib mal-esklużjoni sussegwenti de facto ta’ ċerti produtturi mis-suq. 29. Bħala konklużjoni, ftehimiet fir-rigward ta’ dispożitivi ta’ sigurtà ma jidhrux speċifiċi għas-settur tal-assigurazzjoni u barra minn hekk jidhru li jagħtu lok għal tħassib fir-rigward kemm tal-kompetizzjoni u kif ukoll tal-iżvilupp tas-suq intern tal-UE. Għalhekk il-Kummissjoni hija favur l-għażla li ma ġġeddidx din il-parti tal-BER. Madankollu, l-assiguraturi għandhom jibbenefikaw minn gwida f’termini ta’ applikabbiltà jew le tal-Artikolu 81 tat-Trattat għall-ftehimiet tagħhom dwar dispożitivi ta’ sigurtà, li huwa possibbli permezz tal-kapitolu ta’ standardizzazzjoni ġenerali fil-Linji Gwida Orizzontali[16] li bħalissa qed jiġu riveduti. 3. KONKLUŻJONIJIET U PROPOSTI 30. Din l-analiżi turi li mhux il-kategoriji kollha ta' ftehim li bħalissa huma eżentati mill-BER huma speċifiċi għas-settur tal-assigurazzjoni. Il-Kundizzjonijiet Standard ta' Polza ma jidhrux speċifiċi minħabba li huma wkoll miftehma f'setturi oħra b'mod partikolari s-settur bankarju, mingħajr il-ħtieġa għal BER. Lanqas ma jidher li l-ftehimiet għal dispożitivi ta’ sigurtà u l-istallazzjoni tagħhom huma speċifiċi għas-settur tal-assigurazzjoni, minħabba li jaqgħu taħt il-qasam ġenerali ta' stabbiliment ta' standard, li bħalissa jibbenefika minn gwida taħt il-Linji Gwida Orizzontali. 31. Fir-rigward ta’ ftehimiet dwar Kundizzjonijiet Standard ta’ Polza u Dispożitivi ta’ Sigurtà, bosta minn dawk li wieġbu argumentaw li jkun hemm ħafna inqas kooperazzjoni bejn l-assiguraturi kieku l-BER ma jiġix imġedded minħabba li kumpaniji jkunu inqas lesti jew mhux disposti, li jassumu riskju legali ta’ kooperazzjoni mingħajr il-BER. L-argument hu li dan it-tnaqqis fil-kooperazzjoni jew nuqqas ta' kooperazzjoni jikkawża żvantaġġ kemm fil-kompetizzjoni (inqas dħul fis-suq) u l-konsumaturi (prezzijiet ogħla u inqas għażla). Jekk kooperazzjoni fl-oqsma eżentati hija daqshekk importanti għas-settur tal-assigurazzjoni, il-Kummissjoni tistenna li l-ħtieġa għall-kooperazzjoni tieħu prijorità fuq il-ħtieġa għal eżenzjoni taħt il-BER. Fil-prattika dan jiġri pereżempju fir-relazzjoni ta' ftehimiet ta' soluzzjoni ta’ klejms u reġistri ta’ riskji aggravati, fejn l-assiguraturi fil-fatt jikkooperaw, għalkemm dawn iż-żewġ oqsma mhumiex eżentati b'mod sħiħ. Għalhekk jekk ikun hemm inqas kooperazzjoni fis-suq fil-każ li ma jsirx it-tiġdid, mhuwiex probabbli li dan jirriżulta f’konsegwenza diretta ta’ nuqqas ta’ tiġdid. 32. Ta’ min jinnota li jekk iċ-ċertezza legali pprovduta mill-BER mhijiex assoluta u u tista' tkun eżenzjoni (li tikkodifika l-Artikolu 81(3)) biss jekk il-kundizzjonijiet tal-BER huma sodisfatti bis-sħiħ. Bosta assiguraturi jidhru li jiddependu fuq iċ-ċertezza legali pprovduta mill-eżistenza sempliċi tal-BER, mingħajr ma jwettqu l-evalwazzjoni legali bir-reqqa tal-kumpatibbiltà tagħhom mal-kundizzjonijiet tal-BER. Barra minn hekk, bosta assiguraturi jidhru li b'mod żbaljat iqisu lilhom innfushom koperti mill-BER, jissottovalutaw l-evalwazzjoni meħtieġa taħt il-BER u jissopravalutaw l-awtoevalwazzjoni li tkun meħtieġa fil-każ li ma jsirx tiġdid tal-BER. 33. Jekk ma jsirx tiġdid tal-BER fir-rigward taż-żewġ kategoriji tal-ftehimiet proposti (kundizzjonijiet standard ta’ polża u dispożitivi ta’ sigurtà), ftehimiet li qabel kienu jaqgħu taħt il-BER mhux se jsiru illegali neċessarjament. Bil-kontra, evalwazzjoni legali skont l-Artikolu 81(1) u l-Artikolu 81(3) flimkien mal-Linji Gwida dwar l-applikazzjoni tal-Artikolu 81(3) u/jew il-Linji Gwida Orizzontali, iktar milli taħt il-BER, tkun meħtieġa, bħalma huwa l-każ attwalment għall-maġġoranza l-kbira tas-setturi. Billi l-Kummissjoni Ewropea se tikkonferma f’Komunikazzjoni li se tiġi ppubblikata jekk ma jsirx tiġdid ta’ kwalunkwe mill-eżenzjonijiet attwali, il-parti l-kbira tal-kriterji użati f’din il-BER se jżommu l-valur tagħhom fl-applikazzjoni tal-Artikolu 81(3). Fl-aħħarnett, effetti pożittivi li jirriżultaw minn dan it-tip ta’ ftehimiet u argumentati minn dawk li wieġbu matul ir-Reviżjoni għandhom jiġu meqjusa skont l-Artikolu 81(1) u, jekk meħtieġ, l-Artikolu 81(3) fuq bażi ta’ każ b’każ. 34. F’dan l-istadju l-opinjoni tal-Kummissjoni hija li ż-żewġ forom ta’ kooperazzjoni li jidhru speċifiċi għas-settur tal-assigurazzjoni, partikolarment il-ftehim fir-rigward tal-kalkoli konġunti, it-tabelli u l-istudji u l-pools ta’ ko(ri)assigurazzjoni għandhom ikomplu jkunu faċilitati minn BER. Għal tal-ewwel, il-Kummissjoni għadha ma ddeċidietx jekk hijiex se temenda l-istruttura jew l-abbozz tal-eżenzjoni attwali u jekk, fil-każ li tikkonkludi li t-tiġdid huwa meħtieġ, dan għandhux ikun totali jew parzjali. Dan kollu se jiddependi fuq il-kontribut addizzjonali li tista’ tirċievi u fuq analiżi dettaljata u speċifika tad-dejta u l-informazzjoni kollha disponibbli. Fir-rigward ta’ dan tal-aħħar, f’dan l-istadju jidher li, minkejja r-riskju baxx ta' nuqqas ta’ kooperazzjoni f’dawn l-oqsma, il-possibbiltà li kooperazzjoni prokompetittiva ta’ dan it-tip tista’ tonqos, għandha tiġi evitata. 35. Fit-2 ta’ Ġunju 2009 se jsir avveniment pubbliku sabiex il-Kummissjoni tkun tista’ tisma’ r-rappreżentazzjonijiet finali mill-industrija u partijiet ikkonċernati qabel ma tieħu deċiżjoni dwar jekk għandhiex iġġedded xi partijiet tal-BER. [1] Ir-Regolament tal-Kummissjoni (KE) Nru 358/2003 tas-27 ta' Frar 2003 fuq l-applikazzjoni tal-Artikolu 81(3) tat-Trattat għal ċerti kategoriji ta' ftehim, deċiżjonijiet u prattiċi miftiehma fis-settur tal-assigurazzjoni (ĠU L 53, tat-28.2.2003). [2] Kull fejn huwa msemmi l-Artikolu 81 f’dan id-dokument, ir-referenza hija għall-Artikolu 81 tat-Trattat tal-KE. [3] L-1 ta' April 2003. [4] Din il-ħtieġa ġiet stabbilita fl-Artikolu 8 tar-Regolament tal-Kunsill (KE) Nru 1534/91. [5] Id-DĠ Kompetizzjoni fetħet Konsultazzjoni f’April 2008 għal tliet xhur li tagħti limitu ta' żmien sinifikanti għal dawk li huma interessati li jippreżentaw l-evidenza. Wara l-egħluq tal-Konsultazzjoni, il-Kummissjoni bgħatet kwestjonarji iktar dettaljati b’mod partikolari lil dawk il-kategoriji ta’ partijiet involuti li minnhom kienet teħtieġ informazzjoni addizzjonali, notevolment, l-assiguraturi iżgħar, federazzjonijiet /assoċjazzjonijiet ta’ pools u produtturi ta’ dispożitivi ta’ sigurtà. [6] Kull referenza għat-terminu “ftehimiet” f’dan id-dokument, għandha tinftiehem ftehimiet, deċiżjonijiet u prattiċi miftehma. [7] Għal tliet snin mid-data tal-ewwel stabbiliment tal-grupp, irrispettivament mis-sehem tas-suq tal-grupp. [8] Definit fl-Artikolu 2(7) tal-BER. [9] Artikolu 7(2)(a) u (b): iktar minn 20% tas-suq relevanti għall-koassigurazzjoni u iktar minn 25% għall-koriassigurazzjoni. [10] L-Artikolu 8 tal-BER. [11] Kien hemm ukoll tħassib dwar id-definizzjoni ta’ “riskji ġodda”. [12] ĠU C 372, 9.12.1997, p. 5. [13] Il-Kawża C-415/93, Bosman [1995] ECR I-4921, paragrafi 83 u 84; u C-281/98, Angonese [2000] ECR I-4139, paragrafu.32; il-Kawż 36/74, Walrave and Koch [1974] ECR 1405. [14] Il-Kawża C-309/99, Wouters v.Algemene Raad van de Nederlandse Orde van Advocaten [2002] ECR I-1577; C-411/98; Ferlini v. CHL [2000] ECR I-8081, paragrafu 50. [15] L-Avviż tal-Kummissjoni tas-6 ta’ Jannar 2001. Linji gwida dwar l-applikabilità tal-Artikolu 81 tat-Trattat tal-KE għal ftehim ta’ kooperazzjoni orizzontali (ĠU C 3, 6.1.2001); Komuinikazzjoni mill-Kummissjoni lill-Parlament Ewropew u lill-Kunsill dwar ir-rwol tal-istandardizzazzjoni Ewropea fil-qafas tal-politiki u l-leġiżlazzjoni Ewropea, 18.10.2004. [16] L-Avviż tal-Kummissjoni tas-6 ta’ Jannar 2001. Linji gwida dwar l-applikabilità tal-Artikolu 81 tat-Trattat tal-KE għal ftehim ta’ kooperazzjoni orizzontali (ĠU C 3, 6.1.2001);